Červený kohút začal v Lehote pod Vtáčnikom vyčíňať v podvečer, keď sa už na dedinu zniesol súmrak. Neznámy páchateľ (možno i páchatelia) na šiestich miestach rozlial horľavinu. Štyri z nich podpáli. V tom čase nebol nikto doma, starosta Ján Cipov s manželkou sa zúčastnili na stretnutí s obecnými urbárnikmi. Hneď, ako sa dozvedel o požiari, sadol do auta a išiel k domu. Len jeho duchaprítomné konanie zabránilo tomu najhoršiemu. Jedno ohnisko požiaru bolo totiž v plynovej kotolni. Keby nebol včas odstavil prívod plynu, výbuch by pravdepodobne rozmetal celý dom a poškodil aj okolité obydlia. Nespanikárili ani občania. Odstavili plyn na ulici, privolali pomoc a do príchodu obecných a prievidzských hasičov sami požiar hasili.
"Vyšetrovateľ začal trestné stíhanie pre prečin poškodzovania cudzej veci. Policajti po páchateľovi intenzívne pátrajú," informovala Katarína Hlaváčová, hovorkyňa KR PZ v Trenčíne.
Starosta Ján Cipov sa k tejto udalosti nevyjadril.